Christina Olumeko (ALT), 2024-12-03:
Tak for ordet, og tak for en rigtig interessant debat og nogle gode taler og perspektiver.
Som jeg også kort redegjorde for i starten af debatten her, stiller vi i Alternativet det her forslag, fordi vi mener, at vores økonomiske tilgang i dag er for fattig og har for mange blinde vinkler.
Vi drømmer jo om et Danmark, hvor økonomien ikke måles snævert, men måles bredere, og bredere end det, vi gør i dag, som er, at vi forbruger flere og flere ting, og at vi arbejder mere og længere, sådan groft sagt, men også at vi måler økonomien på, hvordan vi trives, og at vores natur og klima bliver beskyttet for kommende generationer.
Vi er inspireret af lande som Wales og New Zealand og Skotland og Finland, som allerede er i gang med de her tiltag.
Danmark kan og bør tage føringen i Norden og i Europa på det her område.
Mest af alt synes jeg, at formålet med det her forslag har været for første gang at diskutere trivselsøkonomi, men ikke mindst også, at vi finansordførere kan mødes og snakke om finanspolitik og snakke om økonomi, for økonomi er noget af det, der bliver taget for givet, og noget af det, der bliver anset som objektivt.
Jeg synes i den grad, at debatten her i dag har vist, at det er det ikke.
Vi har forskellige synspunkter på finanspolitikken og forskellige syn på, hvordan indikatorer skal vægtes over for hinanden.
Jeg hører flere ordførere anerkende intentionen med forslaget.
Jeg håber også, at forslaget vækker eftertanke hos de forskellige ordførere og partier.
Personligt tror jeg og Alternativet på, at trivselsøkonomi er kommet for at blive.
Jeg tror også på, at vi i Danmark er i gang med et skifte på vej mod en helhedsorienteret økonomi.
For vi har allerede, som vi har været inde på i dag, taget nogle små skridt.
Tag f.eks. regnemodellen GrønREFORM, det er Finansministeriets nye regnemodel, som faktisk netop inkorporerer miljøpåvirkning i nogle modeller over, hvordan politik påvirker samfundet.
I første omgang er det på landbrugsområdet, affaldsområdet og energiafgifter, men på længere sigt bliver det på forhåbentlig alle områder.
Målet for Alternativet og målet for Folketinget synes jeg bør være, at GrønREFORM bliver brugt i de mellemfristede fremskrivninger.
Det ville jo sådan set være en delvis implementering af det her beslutningsforslag.
Vi kan også tage et lille skridt som Det Økonomiske Råds velfærdsindikatorer, som eksempelvis indregner forventet levetid på lige fod med bnp.
Det er et godt eksempel på en trivselsindikator.
Så vi er i gang på flere små niveauer.
Jeg lagde også mærke til, at hr. Pelle Dragsted nævnte grønt bnp, som også er en fin indikator.
Men vi er stadig langt fra at afprøve trivselsøkonomi reelt i Danmark.
Beslutningsforslaget her har været et lille og ydmygt, synes jeg, men vigtigt skridt i retning af en mere ansvarlig og bæredygtig økonomisk politik.
Så selv om der ikke er flertal i dag, kommer jeg og Alternativet og forhåbentlig nogle andre ordførere her til at fortsætte arbejdet for, at vores finanspolitiske målestok og vores indikatorer i højere grad afspejler den virkelighed, som vi lever i, og den virkelighed, som vi ønsker at leve i.
Så jeg vil gerne sige tak for debatten og tak for ordet.
Og så vil jeg ellers bare oplyse – det kommer formanden nok også til om lidt, men jeg vil bare lige sige det selv – at jeg har besluttet mig for at trække forespørgselsdebatten tilbage.
For jeg er sådan set enig i det, nogle af jer andre har sagt, nemlig det, at vi måske ender med at have den samme debat langt hen ad vejen.
Så den kommer vi til at trække tilbage.
Og så vil jeg ellers bare sige tak for jeres gode taler i dag.